《雪后踏雪听倒影潭水》
清代·李锴

野鸡乱印前溪步，槎牙玉削沙头树。芒鞋踏雪雪不污，捷辟西南人潭路。

群动蛰伏万籁喑，飞空激响潭流深。黄钟大吕方并扣，金奏地下惊欲走。

我有深情久相对，青藤杖击层冰碎。乌黔鹄白天不移，湛然独立空明外。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。